I 2018 mødte det stor kritik fra blandt andre Danske Regioner, at Danmarks fjerde akuthelikopter skulle placeres ved Saltum. Men nu er den landet lige netop der.

Det er en længe ventet og stor dag ved Saltum. Region Nordjyllands nye akutlægehelikopter landede fredag på sin nye plads, og i dag er der officiel åbning af akuthelikopteren og dens landingsplads. Det betyder, at Saltum nu har fået Danmarks fjerde akuthelikopter, og den skal være med til at sikre, at responstiderne bliver kortere. Fra meldingen lyder, til den skal være i luften, går der fire og et halvt minutter. Dermed kan den flyve til det meste af Nordjylland på under 15 minutter, mens det tager 20 til 25 minutter at nå til Skagen og til Læsø. Saltum møder modstand Lige netop de responstider mødte i 2018 stor kritik fra Danske Regioner. Herfra anbefalede man nemlig en placering nær Brovst for at sikre hurtig hjælp til flest mulige borgere. Og at valget i stedet faldt på Saltum vækkede stor skuffelse. - Hvis regeringen og Dansk Folkeparti havde lyttet til regionernes faglige anbefaling til helikopterens placering, havde 10 gange så mange borgere kunnet få hjælp fra helikopteren inden for 20 minutters flyvetid, sagde Stephanie Lose, formand for Danske Regioner, i 2018. Med Nordjyllands nye akuthelikopter ved Saltum har Danmark nu fire landingspladser til dem, og tre af dem er placeret i Jylland, mens den fjerde har base på Sjælland. Beslutningen om at placere landingspladsen i Saltum - og ikke i Brovst - satte formanden for Danske Regioner et stort spørsgmålstegn ved i 2018. - Det undrer mig, at regeringen og Dansk Folkeparti ikke fokusere skarpere på at sikre den bedste hjælp til flest muligt danskere, sagde Stephanie Lose. Betyder meget for området Men nu har den nye helikopterlandingsplads fået et hjem ved Saltum, og det er et specialuddannet hold, der skal arbejde herfra. De kan levere både udstyr og behandling på et højt specialiseret niveau, og når helikopteren rykker ud, er det med en læge og en paramediciner. Det glæder i den grad Mogens Christen Gade (V), borgmester i Jammerbugt Kommune, at akuthelikopteren er blevet placeret ved Saltum. Han understreger vigtigheden af helikopteren. - Vi har brug for hurtige responstider, og der er rigtig mange mennesker, at de får hurtige responstider, siger borgemesteren om den nye helikopter, der er klar til at rykke ud i døgndrift. TV2 Nord har tidligere fortalt om debatten om helikopterpladsen - blandt andet i denne artikel fra 2018, som du kan læse her .